Martvoň, Anton, poslanec NR SR (2014-10-22):
Ďakujem pekne. Vážená pani predsedajúca, vážené kolegyne, kolegovia, dovoľte, aby som taktiež vystúpil k predmetnému návrhu zákona alebo novely zákona o dani z príjmu. Ja osobne túto predmetnú novelu vítam, lebo myslím si, že práve tento zákon spôsobí koniec éry podnikateľov – pretekárov, ktorí majú vo svojich nákladoch autá značky Ferrari, Porsche alebo Austin Martin, ktoré sa často objavujú práve v nákladoch firiem za neprimerané a neskutočné sumy, pričom bežný občan, bežný zamestnanec nemá možnosť si niečo takéto dať do nákladov alebo nejakým spôsobom, aby mu štát platil teda takéto motorové vozidlo. Zároveň aj predmetný návrh zákona konečne pozastaví alebo zastaví špekulovanie s hotovosťou a práve k tej špekulácii s hotovosťou chcem predložiť môj pozmeňujúci a doplňujúci návrh k vládnemu návrhu zákona, ktorým sa mení a dopĺňa zákon č. 595/2003 o dani z príjmov v znení neskorších predpisov a ktorým sa menia a dopĺňajú niektoré zákony (tlač 1123). Preto v súlade s ustanoveniami zákona o rokovacom poriadku dovoľte, aby som predložil pozmeňujúce a doplňujúce návrhy k tomuto vládnemu návrhu zákona, ktorý je pod tlačou 1123, v nasledovnom znení: 1. K čl. VII sa pripája nový bod: V čl. VII sa za doterajší bod 52 vkladá nový bod 53, ktorý znie: 53. V § 16b ods. 10 sa slová „odseku 8“ nahrádzajú slovami „odseku 9“. Doterajšie body je potrebné primerane prečíslovať. Účinnosť tohto bodu sa navrhuje na 1. 1. 2015, čo sa premietne do ustanovenia doterajšieho čl. IX o účinnosti návrhu zákona. 2. V čl. VII doterajšom bode 55 v § 18cb ods. 1 sa za slová „56.10 Reštauračné činnosti a mobilný predaj jedál, a to len pri poskytovaní školského stravovania,“ vkladajú slová „65.11 Životné poistenie, 65.12 Neživotné poistenie,“, za slová „79.90 Ostatné rezervačné služby a súvisiace činnosti,“ sa vkladajú slová „80.10 Súkromné bezpečnostné služby, 80.20 Služby spojené s prevádzkovaním bezpečnostných systémov, 80.30 Pátracie služby,“ a za slová „86.23 Zubná lekárska prax,“ sa vkladajú slová „86.90 Ostatná zdravotná starostlivosť,“. 3. V čl. VII doterajšom bode 55 v § 18cb ods. 5 sa slová „odseku 4“ nahrádzajú slovami „odseku 6“. 4. V čl. VII doterajšom bode 56 v prílohe č. 1 sa za službu „56.30 Služby pohostinstiev“ vkladajú služby alebo vkladajú slová „65.11 Životné poistenie“ a „65.12 Neživotné poistenie“, za službu „79.90 Ostatné rezervačné služby a súvisiace činnosti“ sa vkladajú služby „80.10 Súkromné bezpečnostné služby“, „80.20 Služby spojené s prevádzkovaním bezpečnostných systémov“ a „80.30 Pátracie služby“ a za službu „86.23 Zubná lekárska prax“ sa vkladá služba „86.90 Ostatná zdravotná starostlivosť“. V podstate, na odôvodnenie, navrhujem doplniť nasledovné činnosti kvôli tomu, lebo v podstate bol s nimi problém, že predmetný návrh zákona mal niektoré legislatívne diery z pohľadu niektorých činností, ktoré tiež pracujú s hotovosťou, a práve niektoré tie činnosti sú zneužívané na rôzne nelegálne príjmy alebo špekulácie s hotovosťou ako takou. Ja osobne vítam, že už teda v tom pôvodnom návrhu ministerstva financií bolo zaradené, že tú elektronickú teda pokladňu budú musieť mať masérske a masážne služby, nakoľko čiastočne sa vyrieši problém s tým, že množstvo nelegálnych príjmov, ktoré práve najstaršie povolanie na Slovensku, tzv. teda prostitútky, legalizujú práve mnohokrát cez masérske služby, sa týmto spôsobom premietne do štátneho rozpočtu. Zároveň týmto návrhom zavádzame, že budú musieť používať elektronickú pokladňu aj teda podnikatelia, ktorí podnikajú v predmete činnosti „Ostatná zdravotná starostlivosť“, je taktiež, pod týmto predmetom činnosti sú skrytí dosť často tzv. prírodní liečitelia alebo niekedy aj veštkyne, pričom cez domácu ošetrovateľskú starostlivosť potom, samozrejme, snažia sa nejakým spôsobom legalizovať tieto príjmy, ktoré sú prijímané z ich strany v hotovosti. Problém je tu, že v podstate úplne neriešime problémy niektorých špekulácií s hotovosťou ako takou, ale myslím si, že týmto predmetným návrhom ministerstva financií dopĺňame už to, čo v minulosti sme zaviedli našimi protiúžerníckymi zákonmi, práve to, aby štát mal dohľad na platby v hotovosti. Protiúžerníckymi zákonmi sme zaviedli poskytovanie, teda zákaz poskytovania úverov v hotovosti a týmto spôsobom ministerstvo financií pokračuje ďalej v boji proti špekuláciám s hotovosťou ako takou. Čiže toľko z mojej strany a predmetný návrh teda som odovzdal aj predkladateľovi. Ďakujem.